b"\n_START_ARTICLE_\n\xc3\x85ge Lundstr\xc3\xb6m\n_START_SECTION_\nCarrera militar\n_START_PARAGRAPH_\nLundstr\xc3\xb6m va n\xc3\xa9ixer a Estocolm i era fill de l'artista Ernst Lundstr\xc3\xb6m i la comtessa Mathilda. El 1910 ja era oficial i el 1916 fou nomenat tinent. El 1924 fou nomenat capit\xc3\xa0 de l'Estat Major, el 1925 fou pilot d'aviaci\xc3\xb3 i el 1926 es convert\xc3\xad en capit\xc3\xa0 de la Forces A\xc3\xa8ries de Su\xc3\xa8cia. Lundstr\xc3\xb6m exerc\xc3\xad de professor de guerra a\xc3\xa8ria en diferents acad\xc3\xa8mies militars sueques entre 1926 i 1931. El 1932 fou nomenat major, tinent coronel el 1936, coronel el 1937 i general el 1945. Lundstr\xc3\xb6m es retir\xc3\xa0 de la vida militar el 1947._NEWLINE_Va ser l'ajudant del pr\xc3\xadncep Gustaf Adolf, duc de V\xc3\xa4sterbotten a partir de 1929. Lundstr\xc3\xb6m va comandar diversos esquadrons d'aviaci\xc3\xb3 i fou el cap de personal del comte Folke Bernadotte durant les feines de mediaci\xc3\xb3 a Palestina el 1948, alhora que va ser testimoni presencial de l'assassinat de Bernadotte.\n_START_SECTION_\nCarrera esportiva\n_START_PARAGRAPH_\nLundstr\xc3\xb6m fou campi\xc3\xb3 de Su\xc3\xa8cia de floret el 1914. Entre 1919 i 1921 fou ajudant i professor a l'escola d'equitaci\xc3\xb3 del Palau de Str\xc3\xb6msholm._NEWLINE_El 1920 va prendre part als Jocs Ol\xc3\xadmpics d'Anvers, on va guanyar la medalla d'or en el per equips del programa d'h\xc3\xadpica, amb el cavall Ysra; i la de plata en el concurs complet individual. En la competici\xc3\xb3 dels salts d'obstacles individual fou catorz\xc3\xa8._NEWLINE_Quatre anys m\xc3\xa9s tard, als Jocs de Par\xc3\xads, va disputar dues proves del programa d'h\xc3\xadpica. En la competici\xc3\xb3 de salts d'obstacles per equips guany\xc3\xa0 la medalla d'or, mentre en la prova individual fou onz\xc3\xa8."